钦定古今图书集成/明伦汇编/闺媛典/第006卷 > 《拟行行重行行》刘铄
## 钦定古今图书集成/明伦汇编/闺媛典/第006卷 > 《拟行行重行行》刘铄

眇眇凌长道，遥遥行远之。回车背京里，挥手从此辞。
堂上流尘生，庭中绿草滋。寒螀翔水曲，秋兔依山基。
芳年有华月，佳人无还期。日夕凉风起，对酒长相思。
悲发江南调，忧委《子衿》诗。卧觉明灯晦，坐见轻纨缁。
泪容不可饰，幽镜难复治。愿垂薄暮景，照妾桑榆时。